VENDIM
Nr. 121, datë 30.7.2024

AUTORIZIM I NDIHMËS SHTETËRORE
“KRIJIMI I NJË SKEME GARANCIE PËR BIZNESET INOVATIVE PËR TË RINJTË, NËPËRMJET MBËSHTETJES FINANCIARE ME GRANTE”


Komisioni i Ndihmës Shtetërore me pjesëmarrjen e:
	- Z. Blendi Gonxhja
	kryetar;

	- Znj. Mimoza Dhëmbi
	anëtare;

	- Znj. Brikena Qela
	anëtare;

	- Znj. Keida Qirko
	anëtare;

	- Z. Ahmet Mançellari
	anëtar,


Në mbledhjen e tij të radhës të datës 30.7.2024, në Ministrinë e Ekonomisë, Kulturës dhe Inovacionit në bazë të ligjit nr. 9374, datë 21.4.2005, “Për ndihmën shtetërore”, i ndryshuar, vendimit të Këshillit të Ministrave nr. 817, datë 28.12.2005, “Për miratimin e rregullores ‘Për procedurat dhe formën e njoftimit’” shqyrtoi njoftimin e Bashkisë Shkodër lidhur me planin e dhënies së ndihmës shtetërore për projektin “Krijimi i një skeme garancie për bizneset inovative për të rinjtë, nëpërmjet mbështetjes financiare me grante”.
I. Procedura
1. Bashkia Shkodër me shkresën nr. 14670, datë 11.7.2024, në bazë të nenit 20, të ligjit nr. 9374, datë 21.4.2005, “Për ndihmën shtetërore”, të ndryshuar, njoftoi në Komisionin e Ndihmës Shtetërore planin e ndihmës shtetërore të sipërpërmendur, në bazë të vendimit të Këshillit Bashkiak Shkodër nr. 55, datë 29.12.2023, “Për miratimin e buxhetit të vitit 2024 dhe programit buxhetor afatmesëm përfundimtar 2024–2026 të Bashkisë Shkodër” dhe vendimit të kryetarit të Bashkisë Shkodër nr. 398, datë 24.4.2024, “Për miratimin e rialokimit të fondit të shpenzimeve korrente brenda të njëjtit program pranë Drejtorisë së Shërbimeve Sociale/Sektori i Rinisë për vitin 2024”.
II. Përshkrimi i masës 
2. Objektivi: plani i ndihmës ka si objektiv promovimin e modelit të qëndrueshëm të zhvillimit ekonomik, miqësor ndaj mjedisit, për t’u dhënë proceseve, produkteve dhe shërbimeve të NMMV-ve një vlerë të shtuar në treg. Plani synon ndërtimin e kapaciteteve të të rinjve me aftësitë e nevojshme për një ekonomi të gjelbër.
3. Baza ligjore e njoftimit të planit: plani i ndihmës shtetërore është miratuar me vendimin e Këshillit Bashkiak Shkodër nr. 55, datë 29.12.2023, “Për miratimin e buxhetit të vitit 2024 dhe programit buxhetor afatmesëm përfundimtar 2024–2026 të Bashkisë Shkodër” dhe vendimit të kryetarit të Bashkisë Shkodër nr. 398, datë 24.4.2024, “Për miratimin e rialokimit të fondit të shpenzimeve korrente brenda të njëjtit program pranë Drejtorisë së Shërbimeve Sociale/Sektori i Rinisë për vitin 2024”.
4. Kohëzgjatja: plani i ndihmës do të zbatohet në periudhën 2024–2025.
5. Dhënësi i ndihmës dhe autoriteti përgjegjës për zbatimin e masës është Bashkia e Shkodër. 
6. Përfituesit: përfitues janë shtetasit shqiptar të moshës 18–30 vjeç, banues në Bashkinë Shkodër, të cilët kanë një ide apo kanë një biznes ekzistues të vogël ose të mesëm dhe kërkojnë të shndërrohen në biznese ekoinovative. Në rastin kur aplikimi i individëve është shpallur fitues, Bashkia Shkodër do të kërkojë regjistrimin e tij si një entitet ligjor përpara nënshkrimit të kontratës dhe disbursimit të fondeve. 
7. Shtrirja territoriale: projekti do të zbatohet në territorin e Bashkisë Shkodër. 
8. Forma dhe vlera e ndihmës: vlera e ndihmës shtetërore është 4.600.000 (katër milionë e gjashtëqind mijë) lekë në formën e grantit të drejtpërdrejtë nga fondet e miratuara për Bashkinë Shkodër. Çdo përfitues do të mbështetet deri në shumën 800.000 (tetëqind mijë) lekë.
III. Vlerësimi i ekzistencës së ndihmës shtetërore 
9. Komisioni i Ndihmës Shtetërore vlerëson nëse plani i ndihmës shtetërore për bizneset me fokus ripërdorimin, përbën ndihmë shtetërore në kuptim të paragrafi 1, të nenit 4, të ligjit nr. 9374, datë 21.4.2005, “Për ndihmën shtetërore”, të ndryshuar, pra nëse plani ofron një avantazh ekonomik për ndërmarrje, të cilat kanë një ndikim të mundshëm në konkurrencë dhe tregtinë midis shteteve anëtare, që nuk do të ishte përfituar në kushte normale të tregut. 
10. Neni 4, pika 1 e ligjit nr. 9374, datë 21.4.2005, “Për ndihmën shtetërore”, i ndryshuar, përcakton se:
“Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme, e cila, në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën duke dhënë përparësi për një ose disa ndërmarrje të caktuara ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore”.
11. Gjithashtu, neni 71 “Konkurrenca dhe dispozita të tjera ekonomike”, i Marrëveshjes së Stabilizim-Asociimit ndërmjet Komuniteteve Evropiane e Shteteve të tyre Anëtare dhe Republikës së Shqipërisë[footnoteRef:2], përcakton se: [2:  Ligji nr. 9590, datë 27.7.2006, “Për ratifikimin e ‘Marrëveshjes së stabilizim-asociimit ndërmjet Republikës së Shqipërisë dhe Komuniteteve Evropiane e Shteteve të tyre Anëtare’”.] 

“Praktikat në kundërshtim me këtë nen vlerësohen në bazë të kritereve që lindin nga zbatimi i rregullave të konkurrencës të aplikueshme në Komunitet, sidomos në nenet 81, 82, 86 dhe 87, të Traktatit themelues të Komunitetit Evropian dhe instrumenteve interpretuese që përdoren nga institucionet e Komunitetit.”
12. Ligji i ndihmës shtetërore zbatohet vetëm për masat që plotësojnë të gjitha kriteret e përmendura në nenin 4, pika 1, konkretisht: a) burime shtetërore; b) avantazhi ekonomik; c) përzgjedhja; dhe d) efekti në konkurrencë dhe treg.
13. Plani i njoftuar nga Bashkia Shkodër do të financohet nga burime shtetërore, respektivisht buxheti i Bashkisë Shkodër. Plani i ndihmës jep një avantazh për përfituesit në formën e mbështetjes financiare me grante. Në këto kushte, plani i ndihmës  jep një avantazh për ata përfitues, të cilët nuk do të mund ta kishin përfituar mbështetjen me grante në kushte normale të tregut. Përfituesit do të përdorin ndihmën për mirëmbajtjen e ekosistemeve të shëndetshme, minimizimin e ndotjes dhe mbeturinave, kufizimin e emetimeve të serrës dhe ofrimin e mallrave dhe shërbimeve të gjelbra për të mundësuar modele më të përgjegjshme të konsumit. Avantazhi i dhënë është përzgjedhës, sepse do të akordohet vetëm për ndërmarrjet e përzgjedhura sipas paragrafit 6. Plani i njoftuar i ndihmës ka potencial për të ndikuar në konkurrencë dhe në tregti, duke përmirësuar pozicionin konkurrues të përfituesve të skemës. 
Në këto kushte, Komisioni vlerëson se plani i njoftuar është ndihmë shtetërore, e cila është e ndaluar, përveç rasteve të parashikuara ndryshe në ligjin nr. 9374/2005, “Për ndihmën shtetërore”, i ndryshuar. 
IV. Vlerësimi i përputhshmërisë së skemës 
14. Komisioni i Ndihmës Shtetërore vlerëson skemën e njoftuar në përputhje me nenin 8, të ligjit 9374/2005, “Për ndihmën shtetërore”, i ndryshuar, i cili parashikon: 
“Ndihma “De minimis” është e lejueshme nëse, pavarësisht nga forma ose qëllimi për të cilin i jepet një ndërmarrjeje, nuk kalon vlerën maksimale për një aktivitet të caktuar, për një periudhë financiare prej tre vjetësh.”
Mbështetur në kreun II, të vendimit të Këshillit të Ministrave nr. 605, datë 31.8.2016, “Për përcaktimin e vlerës maksimale, të kushteve dhe të procedurës për dhënien e ndihmës “De minimis”, vlera maksimale e lejuar e ndihmës, si dhe kushtet për autorizimin e ndihmës përcaktohet si vijon:
1. Ndihma lejohet nëse përmbushen, njëherësh, të gjitha kushtet e mëposhtme:
a) vlera totale e ndihmës dhënë një ndërmarrjeje të vetme nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh, e llogaritur në përputhje me kushtet dhe parimet e parashtruara në kreun 3 të këtij vendimi;
b) ndihma është transparente, nëse ekuivalenti bruto i grantit (EBG) mund të llogaritet me saktësi para dhënies së ndihmës, pa pasur nevojë të kryhet një vlerësim risku për konkurrencën, në përputhje me kërkesat dhe parimet e parashtruara në kreun 4 të këtij vendimi.
Në kreun III “Llogaritja e ekuivalentit bruto të grantit”, të VKM-së nr. 605, datë 31.8.2016, përcaktohet se: “1 .Granti dhe subvencioni në të holla janë ndihmë transparente”.
Sa më sipër, bazuar në ligjin nr. 9374, datë 21.4.2005, “Për ndihmën shtetërore”, i ndryshuar, dhe VKM-së nr. 605/2016, ndihma “De minimis” lejohet, nëse përmbushen kushtet e mëposhtme:
a) vlera totale e ndihmës dhënë një ndërmarrjeje nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh. Ky kusht plotësohet duke qenë se ndihma shtetërore për një ndërmarrje është në vlerën deri në 800.000 (tetëqind mijë) lekë; 
b) ndihma duhet të jepet për një periudhë financiare prej tre vjetësh. Kohëzgjatja e skemës, e cila është marrë në shqyrtim është më pak se tre vjet, duke plotësuar këtë kusht ligjor;
c) ndihma është transparente. Në rastin konkret, ndihma jepet në formën e grantit.
Sa më lart, Komisioni vlerëson se plani i ndihmës shtetërore është i lejueshëm në përputhje me nenin 8, të ligjit nr. 9374, datë 21.4.2005, “Për ndihmën shtetërore”, të ndryshuar.

PËR KËTO ARSYE,

Komisioni i Ndihmës Shtetërore, në bazë të neneve 4, 8, 22, dhe 31, të ligjit nr. 9374, datë 21.4.2005, “Për ndihmën shtetërore”, të ndryshuar, 

VENDOSI:

1. Të autorizojë skemën e ndihmës shtetërore “Krijimi i një skeme garancie për bizneset inovative për të rinjtë, nëpërmjet mbështetjes financiare me grante”, të miratuar me vendimin e Këshillit Bashkiak Shkodër nr. 55, datë 29.12.2023, “Për miratimin e buxhetit të vitit 2024 dhe programit buxhetor afatmesëm përfundimtar 2024–2026 të Bashkisë Shkodër” dhe vendimit të kryetarit të Bashkisë Shkodër nr. 398, datë 24.4.2024, “Për miratimin e rialokimit të fondit të shpenzimeve korrente brenda të njëjtit program pranë Drejtorisë së Shërbimeve Sociale/Sektori i Rinisë për vitin 2024”.
2. Çdo përfitues ndihme duhet të nënshkruajë deklaratën e ndihmës “De-minimis” dhe të dorëzojë një kopje të deklaratës pranë Bashkisë Shkodër.
3. Bashkia Shkodër brenda datës 31 mars të çdo viti të paraqesë raport për impaktin e ndihmës shtetërore gjatë vitit paraardhës financiar. Raportet e zbatimit duhet të përmbajnë informacion të detajuar mbi shpenzimet e bëra dhe produktet e arritura.
4. Të gjitha të dhënat për zbatimin e skemës të ruhen deri në dhjetë vjet, pasi ndihma e fundit individuale të jetë dhënë në kuadër të kësaj skeme.
[bookmark: _GoBack]5. Ky vendim të botohet në Fletoren Zyrtare. 

KOMISIONI I NDIHMËS SHTETËRORE
Kryetar: Blendi Gonxhja

